b'\n_START_ARTICLE_\nMaria Carratal\xc3\xa0 i Van den Wouver\n_START_SECTION_\nBiografia\n_START_PARAGRAPH_\nVa n\xc3\xa9ixer a Barcelona el 19 de juny de 1899, filla del barcelon\xc3\xad Josep Carratal\xc3\xa0 i Oliu i de Rosa Van den Wouver._NEWLINE_Estudi\xc3\xa0 a l\'Escola Francesa de Barcelona i al Conservatori del Liceu de Barcelona, i all\xc3\xad s\'hi form\xc3\xa0 amb els mestres Modest Serra, Costa i Nogueras (piano), Avel\xc2\xb7l\xc3\xad Abreu i S\xc3\xa0nchez Cavagnach (teoria i harmonia). Acab\xc3\xa0 els estudis el 1916._NEWLINE_Als anys 20 comen\xc3\xa7\xc3\xa0 a actuar a l\'estranger, especialment a Par\xc3\xads, on ampli\xc3\xa0 la seva formaci\xc3\xb3 amb Felip Pedrell. A mitjans de la d\xc3\xa8cada dels 20 s\'especialitz\xc3\xa0 en el repertori hisp\xc3\xa0nic, en un ventall cronol\xc3\xb2gic que cobria d\'Antonio de Cabez\xc3\xb3n fins a Manuel de Falla. Va fer concerts a Barcelona, com l\'any 1926, quan don\xc3\xa0 a con\xc3\xa8ixer cinc sonates in\xc3\xa8dites de Josep Gall\xc3\xa9s, i transcripcions de Pedrell d\'obres de Francesc Guerau, Diego Pisador i Juan del Encina. Aquell mateix any tamb\xc3\xa9 estren\xc3\xa0 la versi\xc3\xb3 per a piano de la innovadora Suite Intertonal de Jaume Pahissa; i el 1930 estren\xc3\xa0 la Serenata a un infant, de Manuel Blancafort, amb text de L\xc3\xb3pez-Pic\xc3\xb3._NEWLINE_Com a compositora va ser autora d\'una pe\xc3\xa7a orquestral, R\xc3\xa9verie, estrenada al Liceu el 3 d\'abril del 1914; i tamb\xc3\xa9 fou autora d\'una fuga. Es dedic\xc3\xa0 a la musicologia, i public\xc3\xa0 nombrosos articles de cr\xc3\xadtica musical en diverses revistes, com D\'Ac\xc3\xad i d\'All\xc3\xa0, Art Novell, Meridi\xc3\xa0: Setmanari del Front, Bolet\xc3\xadn Musical (C\xc3\xb2rdova) i La Nova Revista (1927-1929), o el diari El Mat\xc3\xad. La confian\xc3\xa7a que li tenia Jaume Pahissa es mostr\xc3\xa0 quan li confi\xc3\xa0 la redacci\xc3\xb3 de l\'article "Pahissa" en el Diccionario de la M\xc3\xbasica Ilustrado que ell mateix dirigia._NEWLINE_Present\xc3\xa0 l\'obra Florentina al premi de teatre "Ignasi Iglesias" del 1938, i La mort al parapet al concurs d\'obres en un acte inspirades en la guerra contra el feixisme. Com a traductora col\xc2\xb7labor\xc3\xa0 estretament amb el director teatral Artur Carbonell i Carbonell, per a qui tradu\xc3\xad peces de Cocteau, Pellerin, Goethe, Strindberg, Bernard i Lenormand. Entre el 1929 i el 1935 va fer una quinzena de confer\xc3\xa8ncies sobre m\xc3\xbasica, poesia i teatre. Va ser una de les fundadores del Lyceum Club de Barcelona, i el presid\xc3\xad entre 1933 i 1935. Don\xc3\xa0 confer\xc3\xa8ncies, i impuls\xc3\xa0 l\'activitat teatral, encarregant-se d\'escollir (i traduir) obres estrangeres per representar en una funci\xc3\xb3 que es feia anualment. En la postguerra va fer una confer\xc3\xa8ncia sobre Arte temporal y arte espacial: m\xc3\xbasica y pintura (1950).'